钦定古今图书集成/明伦汇编/家范典/第102卷 > 《彭和甫族谱跋》文天祥
## 钦定古今图书集成/明伦汇编/家范典/第102卷 > 《彭和甫族谱跋》文天祥

莆中有二蔡，其一派君谟，其一派京。传闻京子孙惭
京所为与人言，每自诡为君谟后，孝子慈孙之心，固
不应尔。亦以见世闻羞耻事，虽为人后，犹将愧之。彭
和甫之派，来自博士齐，非玕后也。今其谱牒并二族
为一本，为君谟之后，而引京以混之，人情固大相远
哉？予闻晋沈劲耻其父陷于逆，致死以涤之，卒为忠
义。唐柳玭有言：“门地高者，一事坠先训，则无异他人。
是以修己不得不至。”诸公皆劝和甫以自立，和甫而
祖玕，犹当为沈劲；和甫而祖博士，柳玭之言，得不勉
乎哉！